Vrou dood ná motor in Hartbeespoortdam beland | Maroela Media
Volgens Arthur Crewe, stasiebevelvoerder van die Nasionale Seereddingsinstituut (NSRI) in Hartbeespoortdam, is van sy lede omstreeks 15:20 Saterdag ontbied nadat verskeie ooggetuies alarm gemaak het oor 'n motor wat gedeeltelik onder water in die dam was.
Reddingsvaartuie, NSRI-reddingswemmers en polisieduikers is ontplooi. Paramedici van Hartbeespoort Emergency Medical Services (HEMS) en die polisie is ook na die toneel tussen die damwal en die slangpark ontbied.
"Reddingswemmers en polisieduikers het 'n vrou se liggaam uit die wrak verwyder," het Crewe gesê. Die vrou was glo 39 jaar oud.
Kinderspeelgoed is in die motor gevind en daar is gevrees dat daar moontlik ook kinders in die motor was toe dit in die dam beland het. "'n Soektog is na nog insittendes van stapel gestuur, maar daar is later vasgestel dat die vrou alleen in die motor was."
Volgens Crewe is dit in dié stadium onduidelik wat daartoe gelei het dat die motor in die water beland het.